আধুনিক নির্মাণশৈলীতে গড়া বাড়িটিতে রয়েছে স্থাপত্যকলার সব অপূর্ব নিদর্শন। সিমেন্ট, রড, চুন ও সুড়কির সমন্বয়ে নির্মিত দৃষ্টিনন্দন বাড়িটি দেখার জন্য প্রতিদিন শত শত পর্যটকের সমাগম ঘটে। কালের বিবর্তনে নবাব ফয়জুন্নেছার স্মৃতি বিজড়িত বাড়িটি নবাব বাড়ি হিসেবে দেশ-বিদেশে ব্যাপক পরিচিতি লাভ করেছে। কুমিল্লার লাকসাম উপজেলা সদরের পশ্চিমগাঁও এলাকায় ডাকাতিয়া নদীর তীরে মনোরম পরিবেশে বড়িটি নির্মাণ করেন নবাব ফয়জুন্নেছা চৌধুরানী। জনশ্রুতি আছে সাড়ে তিন একর জমিতে নিজের বিয়ের কাবিনের ১ লাখ ১ টাকা ব্যয়ে বাড়িটি নির্মাণ করেন তিনি। এর সঠিক নির্মাণ-সাল নিয়ে মতান্তর থাকলেও ধারণা করা হয়, বিয়ের ১৭ বছর পর ১৮৫১ সালে এ বাড়িটি নির্মাণকাজ শুরু করা হয়। এতে সময় লাগে প্রায় তিন বছর।